ועדת החוקה, חוק ומשפט, כנסת 24, פרוטוקול מספר 288, 2022-06-01 09:00

גלעד קריב: בוקר טוב, עומדת לרשותנו חצי שעה ואני בטוח שנספיק להוציא מים מן הסלע.

גלעד קריב: אנחנו בדיון רביזיה על חוק פנייה לגופים ציבוריים באמצעי קשר דיגיטליים (תיקון מס' 2) (הוראת שעה) התשפ"ב-2022.

גלעד קריב: הרביזיה הוגשה על ידי ועל ידי חברים נוספים, לאחר אישור החוק לקריאה שנייה ושלישית.

גלעד קריב: ראשית, נצביע על קבלה או דחייה של הרביזיה, ואז ניגש לעניינים עצמם אם הרביזיה תתקבל.

גלעד קריב: מי בעד קבלת הרביזיה?

גלעד קריב: בעד – פה אחד

גלעד קריב: הרביזיה התקבלה פה אחד, ולכן אנחנו פותחים מחדש את הדיון בהצעת החוק.

גלעד קריב: אתמול לאחר שהצבענו על קריאה שנייה ושלישית, התנהל שיג ושיח של חברי הכנסת אוסאמה סעדי ובני בגין עם נציגי המשרד המציע בסיוע הלשכה המשפטית של הוועדה, סביב מספר עניינים שכבר דנו בהם בתוך הדיון.

גלעד קריב: אנחנו הגענו לסיכומים שהופצו לכם בנוסח המחודש.

גלעד קריב: אני אבקש מהיועץ המשפטי להציג את השינויים, מכיוון שמדובר בנוסח יושב-ראש הוועדה.

גלעד קריב: נזמין את חברי הכנסת בגין וסעדי, אם הם רוצים להתייחס לתיקונים שנידונו יחד איתם.

גלעד קריב: כמובן נציגי הממשלה, וניגש להצביע מחדש על החוק.

אלעזר שטרן: בעצם מדובר על שלושה שינויים בנוסח שהופץ אתמול.

אלעזר שטרן: השינוי הראשון הוא בעמוד 9, בסעיף קטן (ב).

אלעזר שטרן: מדובר על סעיף שמדבר על מצב שבו אדם מסר את מענו הדיגיטלי והחליט שהוא יוצא מההסדר.

אלעזר שטרן: זאת אומרת, הוא עושה opt out ויוצא מההסדר.

אלעזר שטרן: במצב כזה אפשר לשלוח לו שני סוגים של הודעות; הודעה שהיא מסר אזהרה, אותם מסרי חירום שדיברנו עליהם, והודעה שיהיה אפשר לשלוח לו לא יותר מארבע פעמים, סוג של תזכורת, האם בכל זאת אתה רוצה לחזור חזרה להסדר?

אלעזר שטרן: וכולי.

אלעזר שטרן: בהקשר הזה, בדומה למסרי היידוע לקראת תחילתו של החוק, שם נכנס הסעיף – אדוני היושב-ראש, זה היה בהסתייגות שלך.

גלעד קריב: באיזה סעיף אנחנו?

אלעזר שטרן: אנחנו בסעיף 3ג, סעיף קטן (ב).

אלעזר שטרן: גם פה נוסף האלמנט שאותו מסר יידוע יישלח ככל הניתן באופן מותאם אישית, ובכלל זה גם בשפה הערבית.

גלעד קריב: בסדר גמור.

אלעזר שטרן: זה תיקון אחד.

אלעזר שטרן: התיקון השני שנמצא בעמוד 19, סעיף 6 להצעת החוק.

אוסאמה סעדי: זה בעמוד 17.

גלעד קריב: זה או 15 או 17.

גלעד קריב: יש פה שתי גרסאות.

גלעד קריב: לא משנה.

גלעד קריב: זה תלוי בעימוד.

גלעד קריב: סעיף 6, 4.

אוסאמה סעדי: זה לעניין האזרחים הוותיקים.

אלעזר שטרן: נכון.

אלעזר שטרן: פה נוספה הסמכה לשר – שרת הכלכלה, לקבוע הוראות בדבר חובת הגוף הציבורי לשלוח מסרים למענו של נמען שגילו לא עולה על 70 שנה במקביל לשליחתם למענו הדיגיטלי, לרבות קביעת הוראות כאמור כהוראת שעה.

אלעזר שטרן: זאת אומרת, מובהר פה שיש אפשרות לקבוע את זה כהוראת קבע וגם כהוראת שעה.

אלעזר שטרן: זאת אומרת, אם רואים צורך לקבוע לתקופת זמן מסוימת את השליחה הכפולה הזאת, זאת תהיה ההסמכה שניתנת לשר.

גלעד קריב: וכאן חשוב לי לומר שהציפייה שלנו היא להבין ממשרד הכלכלה שאכן הדבר יובא לעניין השרה ויהיה שיקול, ותהיה עבודת מטה.

אוסאמה סעדי: אבל גם הסכמנו עם נציגי המשרד שיירשם שאומנם תינתן ההסמכה לשר, במקרה הזה, שרת הכלכלה, לאוכלוסייה של האזרחים הוותיקים מעל גיל 70, שיירשם כאן ואומנם זה ייעשה בתקנות, תלוי במשרדים השונים, אבל המטרה של הקבוצה הזאת שהם ימשיכו לקבל גם וגם.

גלעד קריב: אז כתוב: במקביל לשליחתם.

אלעזר שטרן: לשלוח מסרים במקביל לשליחתם למענו הדיגיטלי.

אלעזר שטרן: למונח מען יש משמעות של מען פיזי.

אלעזר שטרן: "ישלחו למענו במקביל לשליחה למען הדיגיטלי".

זאב בנימין בגין: אלעזר, עדיין נותרת השאלה מהי הכתובת שנחשבת לחזקה של מסירה.

זאב בנימין בגין: או שזה לא חשוב.

גלעד קריב: זו סוגיה חשובה.

אוסאמה סעדי: לשלוח בדיוור הרגיל.

גלעד קריב: לא, כתוב, לשלוח מסרים למענו.

גלעד קריב: חבר הכנסת סעדי אומר שאת התיבה, לשלוח מסרים למענו – מענו, בחוק מרשם האוכלוסין, המונח מען זה הכתובת.

גלעד קריב: מען זה כתובת בית או תיבת דואר.

אוסאמה סעדי: בקי, זה בסדר?

בקי קשת: בכל מקרה, יש לנו פרוטוקול וזה מובהר.

אוסאמה סעדי: האם אפשר להבהיר את זה?

גלעד קריב: נעשה את מסודר.

גלעד קריב: הכוונה פה היא ברורה.

גלעד קריב: מען זה כתובת בית.

גלעד קריב: ברור שכוונת הסעיף לאפשר שליחה במקביל גם לדואר האלקטרוני וגם שליחה פיזית.

גלעד קריב: מען זה כתובת בית, או לפעמים גם תיבת דואר.

גלעד קריב: יש אנשים שאין להם כתובת בית, אבל יש להם תיבת דואר.

גלעד קריב: הסוגיה שהעלה חבר הכנסת בגין דורשת הבהרה.

גלעד קריב: אני חושב שהמקום להבהרה הוא לא כאן, אלא בתקנות, מכיוון שבכלל עוד לא נכנסנו לדיון.

גלעד קריב: אני רוצה להזכיר את הסיטואציה.

גלעד קריב: אנחנו מדברים על סיטואציה שבה אזרח ותיק בחר להצטרף לשירות הדיגיטלי.

גלעד קריב: אנחנו לא בסיטואציה של כפייה.

גלעד קריב: עכשיו עולה השאלה איפה תצמח כאן חזקת המסירה.

גלעד קריב: הרי אי אפשר לגרום למצב שחזקת המסירה עכשיו מוכפלת, שרק אם האדם קיבל בדואר הרגיל בחזקת מסירה.

גלעד קריב: וגם בדואר הדיגיטלי.

גלעד קריב: זה דרישה לא הגיונית.

גלעד קריב: אני מציע לא להיכנס כרגע – בשביל זה כתבנו תקנות.

אלעזר שטרן: אני חושב שאם הכוונה היא שהסמכה של השרה תהיה גם לקבוע לאיזה מהנתיבים תהיה חזקת המסירה, אני חושב שצריך לציין את זה בהסמכה.

אייל טולדו: זאת לא הכוונה, וגם דיברנו ארוכות אתמול עם חברי הכנסת.

אייל טולדו: לדעתי, אם הבקשה של חברי הכנסת תתקבל וחזקת המסירה בערוץ הדיגיטלי תבוטל, אז בעצם הם לא יקבלו את מה שהם רוצים במובן שלגוף הציבורי לא יהיה אינטרס לשלוח את זה גם באופן דיגיטלי.

אייל טולדו: ולכן חשוב שזה יישלח גם וגם.

אייל טולדו: ולעניין חזקת המסירה, כל עוד אותו אדם באופן וולונטרי יסכים לקבל את המסרים למען דיגיטלי, אז חזקת המסירה הדיגיטלית תחול.

גלעד קריב: כמו שעמדתי על זה שההסדר הזה לא ייקבע בחקיקה ראשית, אלא יהיה בהסמכה של השרה, כי צריך לדון בו וצריך לשקול אותו וצריך לחשוב עליו.

גלעד קריב: אני לא גודר את גדרותיו ברמת החקיקה הראשית.

גלעד קריב: תשב השרה, תשקול את הדברים - - -

אלעזר שטרן: אבל אני כן אומר שצריך להוסיף את האלמנט הזה של ההסמכה.

גלעד קריב: יקיריי, זה נוסח יו"ר.

גלעד קריב: את האירוע אני גמרתי בעוד 20 דקות.

זאב בנימין בגין: אבל אחת האפשרויות היא לציין כאן בחוק שתיקבע חזקת המסירה, כדי שיהיה דיון אצל השרה בעניין הזה.

גלעד קריב: מכובדיי, הרשו לי להציע ולזרז את העניין.

גלעד קריב: צריך להוסיף בסוף, לרבות קביעת הוראות כאמור כהוראת שעה, ותמצא את הנוסח המתאים.

אלעזר שטרן: לרבות לעניין קביעת הוראות תחולת פרק ד'.

גלעד קריב: נכון.

גלעד קריב: תחולת חזקת המסירה.

גלעד קריב: זהו.

גלעד קריב: והשרה תשב, תשקול, תדון עם הגורמים.

גלעד קריב: הכול בסדר.

גלעד קריב: סוגיה שלישית?

אלעזר שטרן: סוגיה שלישית הייתה התחילה והוראות המעבר הנוגעות להודעות גבייה, אותן הודעות של גופי גבייה שונים, בין אם זה המרכז לגביית קנסות, בין אם זה גופים שגובים לפי פקודת המיסים גבייה וכולי.

אלעזר שטרן: בהקשר הזה, בעמוד 36, במסגרת סעיף התחילה, אתם כבר רואים נוסח מעודכן, לא סופי כמובן, אבל עם תיקונים של הנסחת וכולי.

אלעזר שטרן: יש פה סעיף תחילה שקובע את תחילת הוראות החוק בהיבטים מסוימים.

אלעזר שטרן: בהקשר הזה, הנוסח יהיה שלעניין אותן הודעות גבייה, התחילה תהיה ביום התחילה לעניין יחיד, כשהחוק נכנס לתוקף, שזה שבעה חודשים מיום פרסומו של החוק.

אלעזר שטרן: או שישה חודשים, אם מאריכים.

אלעזר שטרן: או שישה חודשים אם השר יאריך את זה.

אלעזר שטרן: נכון.

אלעזר שטרן: יש שם אפשרות להאריך את זה.

אלעזר שטרן: ומאותה נקודה יהיה פרק זמן מדורג של 18 חודשים שבהם אותם גופי גבייה יוכלו לשלוח מסרים לפי פרק ג' של החוק, אבל בעצם לא יחולו ההוראות של פרק ד', לא יחולו ההוראות של השקילות בחזקת המסירה.

אלעזר שטרן: ואז לאחר 18 חודשים, החוק ייכנס לתוקפו המלא.

גלעד קריב: וב-18 החודשים האלה, המשמעות בפועל היא שככל שהמדינה תרצה ליהנות מחזקת מסירה, היא צריכה גם לשלוח במקביל בדואר.

גלעד קריב: נכון?

אלעזר שטרן: נכון.

גלעד קריב: בסדר גמור.

אלעזר שטרן: יש גם תיקון בסעיף נוסף.

אלעזר שטרן: מחקנו את סעיף 25 כי הוא קבע הוראות מעבר.

אלעזר שטרן: אין בו צורך, וזה התיקון המשלים לנקודה הזאת.

גלעד קריב: בסדר גמור.

גלעד קריב: אם כך, אלה שלושת השינויים.

גלעד קריב: האזכור של השפה הערבית, צורה מפורשת במסרים של התזכורת, ההסדר עם התיקון שדיברנו עליו לגבי הסמכת השרה לשליחה מקבילה לאזרחים ותיקים, וקביעת הדירוג בכניסת מנגנון חזקת המסירה בהודעות של גבייה והוצאה לפועל.

גלעד קריב: חבר הכנסת סעדי, חברי הכנסת בגין – התייחסויות שלכם.

אוסאמה סעדי: בוקר טוב, אדוני היושב-ראש וחבריי חברי הכנסת.

אוסאמה סעדי: אומנם אנחנו ברשימה המשותפת הגשנו הסתייגויות בשלוש הנקודות האלה שעכשיו אנחנו מדברים עליהן.

אוסאמה סעדי: קודם כל, מבחינת השפה הערבית, אנחנו מכניסים את זה באופן מפורש.

אוסאמה סעדי: בעניין האזרחים הוותיקים זו הסתייגות שלי ושל חה"כ בני בגין בעקבות הלחץ הפיזי המתון שהפעילה עלינו בקי מרבנים לזכויות אדם – איך זה נקרא?

גלעד קריב: כן.

גלעד קריב: שומרי משפט – רבנים לזכויות אדם.

אוסאמה סעדי: ובאמת, האוכלוסייה הזאת, מגיע לה מעל גיל 70 שימשיכו לקבל גם וגם, ולכן הסמכנו את השר לקבוע תקנות בעניין הזה.

אוסאמה סעדי: ודבר שלישי, בכל הקשור להוצאה לפועל ורשות אכיפה, ופקודת מיסים (גבייה), אמרנו שתהיה תקופה.

אוסאמה סעדי: אבל אני חשבתי ואני סבור ואני חושב שזה טוב שלא יחכו שנה ולא ישלחו בכלל, אלא שבתקופה הזאת של 18 חודשים, שהמדינה תתחיל לשלוח הודעות למען הדיגיטלי, לאלה שהצטרפו וולונטרית להסדר הזה של הדיוור האלקטרוני, ככה שאנשים יתחילו להתרגל לקבל את זה, ללא חזקת המסירה וללא פרק ד'.

אוסאמה סעדי: ועם תום 18 חודשים זה ייחשב לחזקת מסירה.

אוסאמה סעדי: אבל אמרנו, ואני מבקש שגם המשרד יצהיר פה, שבמעבר הזה תתחילו לפרסם ולשלוח לאנשים שמיום זה וזה אנחנו עוברים לשקילות, ומתאריך זה וזה המען וההמצאה ייחשבו גם מסירות, כי אחרי 18 חודש יתרגלו לקבל גם וגם ללא חזקת המסירה, ובמעבר הזה צריך לפרסם וליידע את האנשים.

אוסאמה סעדי: אלה שלוש הנקודות, ואני חושב שבאנו על סיפוקנו ברשימה המשותפת.

גלעד קריב: תודה.

גלעד קריב: חבר הכנסת בגין, בבקשה.

זאב בנימין בגין: תודה, אדוני היושב-ראש.

זאב בנימין בגין: הצעת הפשרה שלך להסתייגויות שאוסאמה ואנוכי, למעשה בקי, הגשנו שלושתנו, היא הצעה טובה והיא פתרה את הקושי שהיינו בו אתמול.

זאב בנימין בגין: ובכל זאת, כתוצאה מהפשרה הכרחית הזאת אנחנו כותבים או עומדים לאשר, השר רשאי לקבוע הוראות.

זאב בנימין בגין: עד שזה יעבור ועד שתתחיל הפעולה, או 18 חודש, פה יידחה, אז אני לא יודע אם השרה הנוכחית תהיה עדיין בתפקידה.

זאב בנימין בגין: אולי היא תשודרג, אם כי קשה לראות שדרוג משרת הכלכלה.

זאב בנימין בגין: אבל יכול להיות, ושר אחר יתפוס את - - -

אוסאמה סעדי: פעם שר הכלכלה נהיה ראש ממשלה.

זאב בנימין בגין: כן.

זאב בנימין בגין: דרך הקביעה שהוא ממלא מקום של ראש הממשלה.

זאב בנימין בגין: היינו בדברים עם המשרד.

זאב בנימין בגין: כיוון שכאן ההסמכה היא בדרך של הרשאה, אני מבקש שתירשם בפרוטוקול הצהרה מטעם השרה על נכונותה, על כוונתה, על הבנתה המעמיקה את כוונת ועדת החוקה, חוק ומשפט בהקשר זה.

גלעד קריב: נא לציין שהשרה נמצאת מעבר לים.

גלעד קריב: ניסיתי לשוחח איתה אתמול, ולא היה ניתן.

ענבר בזק: - - - איחוד האמירויות.

גלעד קריב: נכון.

שמחה רוטמן: איחוד האמירויות זה לא מעבר לים.

שמחה רוטמן: חבר'ה, מה קורה לכם?

גלעד קריב: סליחה.

גלעד קריב: זה ביטוי.

גלעד קריב: חה"כ רוטמן, אין דיון דחוף בוועדת החוץ והביטחון?

גלעד קריב: אתה לא נדרש שם?

שמחה רוטמן: אני חייב לומר שאם יהיה ים בינינו לבין איחוד האמירויות, דיון דחוף בוועדת החוץ והביטחון לא יעזור.

גלעד קריב: להיפך, זה יכול לפתור כמה אתגרים.

שמחה רוטמן: אני כותב לי פה, עושה ציוצים, מצייץ על זה שאישרת חוק, גלעד.

שמחה רוטמן: ופתאום אני שומע שיש ים.

איל קופמן: לא יכלו לשים פתק קטן: ים?

גלעד קריב: יפה.

גלעד קריב: אנחנו משבחים את מנהל הוועדה על רוחב היריעה התרבותי ועל עומק המקורות שהוא מתייחס אליהם.

גלעד קריב: אנחנו תמיד אומרים שצריך לפתוח בדבר תורה.

גלעד קריב: אז נחזור למסלול.

גלעד קריב: האם משרד הכלכלה לוקח על עצמו לבחון בחיוב את הנושא הזה?

אייל טולדו: לחלוטין.

אייל טולדו: אנחנו מבינים את החששות ואת הרצון לתת איזושהי הטבה לאנשים מעל גיל 70 לשנים הקרובות.

אייל טולדו: כדי לאפשר את זה אנחנו נדרשים לעוד עבודה מעמיקה, להבין את המשמעויות הטכנולוגיות.

אייל טולדו: ולכן ביקשנו להשאיר את זה לסמכות השרה שמתעתדת להידרש לנושא מיד עם העברת החוק במליאה.

אוסאמה סעדי: וגם לעניין הפרסום במעבר?

אייל טולדו: לעניין הפרסום, זה הנושא השני – מתוכנן קמפיין פרסומי בשני שלבים שונים של החוק.

אייל טולדו: אנחנו כמובן מעוניינים ורוצים שתושבי המדינה - - -

אוסאמה סעדי: וגם בשפה הערבית - - -

גלעד קריב: אני רוצה להזכיר לחברי הוועדה שאומנם התקנות הללו לא דורשות את אישור ועדת החוקה, אבל התקנות האחרות להפעלת החוק וכניסתו לפעולה דורשות את אישור הוועדה.

גלעד קריב: וכפי שאתם יודעים, וע"ד קשת תמצא את דרכה גם לדיון בתקנות שכן צריכות להגיע לאישור הוועדה.

גלעד קריב: חה"כ בגין יהיה כאן, וחבר הכנסת סעדי.

גלעד קריב: וגם בגדול, אני חושב שאנחנו הולכים למהלך שהוא לטובת הדיוור הדיגיטלי.

גלעד קריב: אז ניתן את הכבוד לגורמים המקצועיים לחשוב איך, באיזה היקף, מתי וכולי.

גלעד קריב: ואני סומך על שרת הכלכלה בעניין הרגישות לציבור האזרחים הוותיקים.

זאב בנימין בגין: אני אצטט באופן כללי מנוסחי בג"ץ – נחה דעתי.

גלעד קריב: תודה.

אוסאמה סעדי: אני אמרתי, באנו על סיפוקנו.

גלעד קריב: בסדר גמור.

גלעד קריב: יפה.

גלעד קריב: עו"ד קשת, בבקשה.

בקי קשת: שני משפטים, אם אפשר.

בקי קשת: האחד, התוספת החשובה שמוסיפה את - - - באופן מותאם אישית, ובכלל זה, גם בשפה הערבית – שחס ושלום לא ישתמע שרק בסעיפים האלה יש - - -

אוסאמה סעדי: לא, כמובן שלא.

גלעד קריב: זה ברור.

בקי קשת: אז אני מתארת לעצמי שלא לכך כוונת המשרדים, ואני מקווה שהם יוכלו לאשר - - -

גלעד קריב: לא, לא.

גלעד קריב: יש עקרונות כלליים לגבי איך עוברים מסרים.

גלעד קריב: זה ברור וטריוויאלי.

בקי קשת: מצוין, ודבר שני, להגיד תודה מכל הלב, גם ליושב-ראש ולחברי הכנסת אוסאמה ובגין, וגם למשרדים שלא רק קיבלו את התיקונים, אלא שלדעתי העבירו חוק שיקדם את כלל התושבים, בכללם אנשים בעלי מוגבלויות ומבוגרים ואת כולם.

בקי קשת: תודה רבה.

גלעד קריב: תודה רבה, עו"ד קשת לך על התרומה גם בעניין הזה ובכלל, ולכל יתר נציגי החברה האזרחית שהיו ב-13 הדיונים הקודמים.

גלעד קריב: עו"ד פרטוש, בבקשה.

יעלה פרטוש: אנחנו רוצים להביא התנגדות להסתייגות בנוגע לשפה הערבית.

יעלה פרטוש: אנחנו חושבים שזה לא נכון להכניס הסדר שלילי רק לעניין הזה, שיכול למנוע אפשרות לפעול בעניינים אחרים למשלוח מסרון בשפה הערבית.

גלעד קריב: מי מונע?

יעלה פרטוש: ברגע שנקבע ספציפית בחוק לגבי אפשרות מסוימת, זה פוסל את האפשרות לשלוח - - -

גלעד קריב: ממש לא.

יעלה פרטוש: זו העמדה - - -

גלעד קריב: בסדר גמור.

גלעד קריב: זאת לא העמדה שלנו.

גלעד קריב: אין שום פרשנות משפטית, בעיניי, שמאפשרת את האמירה שההסדר הזה מוציא את ההסדרים האחרים.

גלעד קריב: אני רוצה לומר שהסיבה שהלכנו בסעיף הזה, הייתה מתוך התחשבות ברשויות הממשלתיות.

גלעד קריב: אנחנו לא רצינו לקבוע קטגורית, אגב החוק הזה, שכל מסר שלטוני חייב להישלח גם בערבית.

גלעד קריב: לא זו המטרה.

גלעד קריב: הסוג הספציפי הזה של המסר הוא מסר מרכזי אחד שהנוסח שלו ייקבע על ידי גורם אחד למרות שהוא יישלח על ידי גורמים שונים, כי זה המסר של בואו תצטרפו לשירות.

גלעד קריב: וכאן לא כל אחד משבעת הגורמים השונים ינסח את הנוסח שלו.

גלעד קריב: יהיה נוסח אחד שמשרד הכלכלה, מערך ישראל דיגיטלית, יוציא, וישלח באמצעות אותם גופים.

גלעד קריב: ומכיוון שזה מסר ברור וספציפי, מצאנו מקום להתייחס.

גלעד קריב: ומבחינה משפטית פרשנית אני רואה את זה לחלוטין לא כהסדר שלילי, ואני אומר את זה עכשיו לפרוטוקול, כביטוי לכך שהוועדה מוצאת לנכון בחוקים שהיא מטפלת בהם להתחיל לממש את האחריות שלנו על פי חוק יסוד: מדינת ישראל היא מדינת הלאום של העם היהודי.

גלעד קריב: כתוב שם במפורש, צריך להגדיר את מעמדה של השפה הערבית בחוק.

גלעד קריב: בכל מקום שזה יהיה אפשר, אנחנו נעשה את זה.

גלעד קריב: כך כתוב בחוק.

גלעד קריב: אבל בסדר, שמענו את עמדתכם.

יעלה פרטוש: מדובר בסמכות שפקיד הרישום מפעיל - - -

גלעד קריב: זה לא סמכות של פקיד הרישום.

גלעד קריב: זה לא הסעיף הזה.

יעלה פרטוש: באיזו שפה הוא שולח.

גלעד קריב: זה לא הסעיף הזה.

גלעד קריב: לא רק הוא שולח.

גלעד קריב: הוא אחד משבעה גורמים ששולחים.

גלעד קריב: אבל בסדר גמור, שמענו את עמדת משרד הפנים.

גלעד קריב: עו"ד פרטוש, בניגוד למה שאומרים, אין לי שום בעיה שמשרדי ממשלה מציגים עמדות סותרות.

גלעד קריב: הכול בסדר.

גלעד קריב: הממשלה לא באמת צריכה לדבר בקול אחד תמיד.

גלעד קריב: שמענו.

גלעד קריב: בסדר גמור.

גלעד קריב: מצוין.

גלעד קריב: מכובדיי, תודה.

גלעד קריב: אם אין הערות נוספות, אני מעמיד את נוסח החוק עם שלושת התיקונים שהוצגו על ידי היועץ המשפטי וחברי הכנסת שטרחו עליהם להצבעה מחודשת.

גלעד קריב: מי בעד אישור החוק לקריאה שנייה ושלישית במליאה?

גלעד קריב: מי נגד?

גלעד קריב: בעד – פה אחד

גלעד קריב: החוק אושר פה אחד.

גלעד קריב: תודה.

אוסאמה סעדי: תודה, אדוני היושב-ראש.

גלעד קריב: אני מברך את כולם, מקווה לא לראות אתכם בקרוב בהקשר הזה.

גלעד קריב: באין ספור הקשרים אחרים – בוודאי.

גלעד קריב: על הייעוץ המשפטי כבר גמרנו את ההלל אתמול.

גלעד קריב: אבל חברים, באמת תודה גם על המאמצים ועל העבודה, לרבות ביממה האחרונה.

גלעד קריב: תודה.

גלעד קריב: שיהיה לכולנו בהצלחה.